– Yhdysvaltalaisia Stryker-rynnäkköpanssariajoneuvoja on tulossa Suomeen vajaat parikymmentä liittyen Arrow-harjoitukseen keväällä, puolustusministeri Jussi Niinistö kertoo Ilta-Sanomille.

Puolustusministeri Jussi Niinistö (ps) ei osannut sanoa, onko Suomen maaperällä ensi kertaa yhdysvaltalaisia vaunuja.

– Itse en tiedä, että olisi käynyt, mutta sotilasasiantuntijoilta voi faktan tarkistaa, Niinistö totesi puolustusvaliokunnan kokouksesta tullessaan.

IS kysyi valiokunnan kuultavina olleilta puolustusvoimien edustajilta asiaa ja he eivät osanneet varmaksi sanoa, onko aiemmin Yhdysvaltain panssaroituja ajoneuvoja ollut Suomessa.

Stryker-vaunut olivat keskeisessä osassa vajaa vuosi sitten, kun Yhdysvallat lisäsi sotilaallista läsnäoloa ja harjoitustoimintaa Itä-Euroopassa vastauksena Venäjän sotilaallisen aktiivisuuden lisääntymiselle. Yhdysvaltain 2. panssarirykmentin sotilaat järjestivät Strykereillä näyttävän moottorimarssin Baltian ja Puolan läpi yksikön tukikohtaan Saksaan.

Stryker on Yhdysvaltain armeijan yleisesti käyttämä panssaroitu miehistönkuljetusvaunu.

Yhdysvaltain hävittäjälaivue Rissalaan keväällä

Yhdysvaltain lentokoneita on myös tänä vuonna Suomen maaperällä. Oregonin kansalliskaartin F15-hävittäjälaivue osallistuu toukokuussa Rissalassa CBT-harjoitukseen.

Edellisen kerran yhdysvaltalainen laivue on käynyt Suomessa 1997. Yhdysvaltalaisten koneiden vierailut Suomen maaperällä ovat melko harvinaisia, vaikka Yhdysvaltain koneet osallistuvat Suomessa lentoharjoituksiin.

Viime vuonna Yhdysvaltain tankkauskone kävi tiettävästi kaksi kertaa Suomessa, kun Suomen ilmavoimat harjoitteli ilmatankkausta.

Puolustusministeri Niinistön mukaan Yhdysvaltojen osallistuminen Suomen harjoituksiin on hyväksytty TP-utvassa marraskuussa ja harjoitukset ovat hallitusohjelman mukaisia.

– Tämä Yhdysvaltain aktiivisuus johtuu siitä, että Yhdysvallat on saanut noin miljardi dollaria käytettäväksi Euroopassa tapahtuvaan harjoitteluun. Joten Yhdysvallat hakee laajalla rintamalla harjoittelumahdollisuuksia.

– Suomi on pystynyt nyt sitten hyödyntämään tätä Yhdysvaltain lisääntynyttä aktiivisuutta Suomen puolustuskykyä kehittävällä tavalla, Niinistö sanoi.

Videolla puolustusministeri Niinistön kommentit.